যূথিকা : হ্যাঁ, কমল দাশগুপ্তের তখন সুরের খুব খরা – তিনি সুর করতে পারতেন না। তার একটা গলস্টোন ছিল। সেটা তিনি অপারেশন করলেন না। মানে তাঁর মা চাইলেন না, সেইজন্য তিনি সেটা অপারেশন করলেন না, তারপর থেকে তিনি আর সুর করতে পারতেন না কোনো। সোজাভাবে দাঁড়াতে পারতেন না – কাঁপতেন। আর সুর করার সময় তাঁর সেই নোটেশনগুলো যেটা আমরা পেতাম – তারপর অন্যরকম হয়ে যেতো। সেজন্যে উনি নিজেই আমাদের গান রেকর্ড করা বন্ধ করেছিলেন। আমার তখন খুব ভালো টাইম। আমি ভালোভাবেই চলছি। এদেশ-ওদেশ ঘুরছি এই ভজন নিয়ে। তারপরে বাংলা গান চাইছে। তখন বন্ধ করতে বাবাও বারণ করলেন যে, ‘তুমি এখনই বন্ধ করলে তোমার আর কোনো কাজ থাকবে না। এখনও তো তুমি ভালো করে গাইতে পারছো। তুমি একটা অন্য রাস্তা নাও।’ কমল দাশগুপ্তের কাছে যখন গান করা বন্ধ হলো, গ্রামোফোন কোম্পানি তখন আমাকে বলেছিলেন, ‘তুমি যেই ট্রেনারই চাইবে, আমরা সেই ট্রেনারই দেবো।’ কমল দাশগুপ্ত যখন পারবে না, তখন ওখানে আমি আর কাউকে আনতে পারিনি। আমি তখন অতুলপ্রসাদ, রজনীকান্ত – এসব গান করতে আরম্ভ করলাম। সেটা ছোটবেলায় যেসব গান আমি গাইতাম, বাবার কাছে শিখেছিলাম। তা সেই গানগুলো এখানে দিলীপ রায় – রজনীকান্তের নাতি আমাকে একেবারে কারেক্টভাবে শেখাতেন। তারপরে বাংলায় ওই রজনীকান্তের গানগুলো গাইতাম।